Ego Galterus, Dei gratia Lingonensis episcopus, notificare volo presentibus et futuris quod dominus Bartholomeus de Nogent, et uxor ejus nomine Humbelina; Rainerius, Simon clericus, Henricus, Willelmus, Bartholomeus, Elisabeth et Ermengardis, filii et filie eorum, pro remedio animarum suarum et antecessorum suorum, in manu domini Petri, decani de Barro, donaverunt Domui Dei de Mormento, et fratribus ibi Deo servientibus, quartam partem decime de Faveroles. Hujus rei testes sunt de Nogent: Petrus capellanus, Albericus, miles, de Marnay, Ascelinus presbiter de Folein, Clarellus prepositus de Nogent. Concesserunt etiam quod si fratres de Mormento supradictam decimam que de casamento suo est, ab eis qui hereditario jure tenebunt, quoquomodo acquirere poterint, in perpetuo habeant. Actum est hoc anno ab incarnatione Domini M°C°LXX°VII°.